**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού της Αρχής Λιμένων Κύπρου του 2024 Νόμος του 2024»**

**Παρόντες:**

Χριστιάνα Ερωτοκρίτου, πρόεδρος Αντρέας Καυκαλιάς

Χρύσης Παντελίδης Χρίστος Χριστοφίδης

Χάρης Γεωργιάδης Σωτήρης Ιωάννου

Ονούφριος Κουλλά Ηλίας Μυριάνθους

Σάβια Ορφανίδου Σταύρος Παπαδούρης

Άριστος Δαμιανού

Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 22 και 29 Ιανουαρίου, καθώς και στις 5 Φεβρουαρίου 2024. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, του Υπουργείου Μεταφορών, Επικοινωνιών και Έργων, καθώς και ο πρόεδρος του διοικητικού συμβουλίου και ο γενικός διευθυντής της Αρχής Λιμένων Κύπρου (ΑΛΚ).

Ο προϋπολογισμός της ΑΛΚ για το έτος 2024 είναι πλεονασματικός και προβλέπει δαπάνες ύψους €34.407.606 και έσοδα ύψους €35.116.200, τα οποία προέρχονται κυρίως από τη λειτουργία των λιμανιών (€14.406.000), την εκμίσθωση των λιμανιών Λεμεσού και Λάρνακας (€15.200.000), κονδύλια από ευρωπαϊκά ταμεία (€2.790.200), καθώς και από επενδύσεις, τόκους τραπεζών και διάφορα χρηματοοικονομικά έσοδα (€2.000.000).

Σύμφωνα με τα κατατεθέντα στοιχεία, οι προβλεπόμενες δαπάνες της ΑΛΚ για το 2024 αναλύονται ως ακολούθως:

1. Τακτικές δαπάνες (€16.306.046), οι οποίες αφορούν κυρίως:

α. αποδοχές προσωπικού (€9.654.516),

β. έξοδα λειτουργίας γραφείου (€1.135.500),

γ. έξοδα συντήρησης (€1.576.010) και

δ. άλλα λειτουργικά έξοδα (€3.860.000).

1. Κεφαλαιουχικές δαπάνες (€17.101.560), οι οποίες αφορούν κυρίως:

α. απόκτηση γης και βελτίωση κτιρίων (€4.498.000),

β. θαλάσσιες κατασκευές (€6.890.030),

γ. αγορά και αναβάθμιση μηχανημάτων (€2.077.010) και

δ. γραφειακό και μηχανογραφικό εξοπλισμό (€1.900.010).

1. Μη προβλεπόμενες δαπάνες και αποθεματικό (€1.000.000).

Στο στάδιο της συζήτησης του θέματος ο γενικός διευθυντής της ΑΛΚ δήλωσε ότι οι προτεραιότητες της ΑΛΚ για το 2024 συνοψίζονται μεταξύ άλλων στα ακόλουθα:

1. Κατασκευή αγκυροβολίου στη λιμενική περιοχή Ζυγίου.

2. Διενέργεια μελέτης για την επέκταση του λιμανιού Λατσιού.

3. Διενέργεια μελέτης για την κατασκευή νέου εμπορικού λιμανιού στο Βασιλικό.

4. Κατασκευή υποδομών για εγκατάσταση σταθμού παρακολούθησης ναυσιπλοΐας στη λιμενική περιοχή Ζυγίου.

5. Σχεδιασμός και λειτουργία δικτύου συλλογής και επεξεργασίας λυμάτων στο νέο λιμάνι Λεμεσού.

6. Αναβάθμιση και διαμόρφωση του υφιστάμενου κτιρίου της ΑΛΚ στην περιοχή αντενών BBC στη λιμενική περιοχή Ζυγίου.

7. Αναβάθμιση του συστήματος λιμενικής κοινότητας για εφαρμογή του EU Single Window.

8. Επέκταση υφιστάμενου νότιου κυματοθραύστη για προστασία της εισόδου του λιμανιού Πάφου.

9. Έργα ψηφιακού μετασχηματισμού της ΑΛΚ.

Κατά την εξέταση του προϋπολογισμού την επιτροπή απασχόλησαν ζητήματα που αφορούν μεταξύ άλλων στην επισκεψιμότητα στα λιμάνια Λεμεσού και Λάρνακας, στις λιμενικές χρεώσεις, στο κτίριο επιβατών στο νέο λιμάνι Λεμεσού, στην κατασκευή αγκυροβολίου στη λιμενική περιοχή Ζυγίου, στην επέκταση του λιμανιού Λατσιού, στις επιπτώσεις από το αποτέλεσμα της διαιτησίας μεταξύ της εταιρείας «DP World» και της Δημοκρατίας, στην αγορά υπηρεσιών φύλαξης των λιμανιών, καθώς και στο οργανόγραμμα της ΑΛΚ.

Σε σχέση με τα τεθέντα ζητήματα ο πρόεδρος της ΑΛΚ δήλωσε ότι οι κόροι καθαρής χωρητικότητας των πλοίων που αφίχθησαν στο λιμάνι Λεμεσού παρουσίασαν σημαντική αύξηση μεταξύ των ετών 2020 και 2021. Κατά τα επόμενα έτη παρουσιάστηκε μείωση, η οποία οφείλεται κατά κύριο λόγο στην πανδημία του CΟVID-19 και στις γεωπολιτικές εξελίξεις που σημειώθηκαν με τη ρωσοουκρανική κρίση, καθώς και την κρίση στη Μέση Ανατολή.

Επιπροσθέτως των όσων ανέφερε ο πρόεδρος του διοικητικού συμβουλίου της ΑΛΚ, ο γενικός διευθυντής της Αρχής δήλωσε ότι η ΑΛΚ βρίσκεται σε δικαστική διαδικασία (διαιτησία) με τον κατασκευαστή για την αίθουσα επιβατών στο νέο λιμάνι Λεμεσού, καθότι το κόστος του έργου κρίθηκε ιδιαίτερα υψηλό.

Σε σχέση με τη διαδικασία κατασκευής του αγκυροβολίου στη λιμενική περιοχή Ζυγίου, ο ίδιος αρμόδιος ανέφερε ότι η ΑΛΚ, κατόπιν διαγωνισμού, έχει καταλήξει στον προσφοροδότη που θα αναλάβει την αποπεράτωση του έργου.

Τέλος, αναφορικά με την επέκταση του λιμανιού Λατσιού, ο ίδιος αρμόδιος δήλωσε ότι η ΑΛΚ έχει λάβει τα αποτελέσματα της σχετικής μελέτης εμπειρογνωμόνων που καταδεικνύουν ότι το κόστος κατασκευής είναι ιδιαίτερα υψηλό. Ως εκ τούτου, η ΑΛΚ επεξεργάζεται τρόπους για μείωσή του.

Όσον αφορά το οργανόγραμμα της ΑΛΚ, η εκπρόσωπος της ΑΛΚ δήλωσε ότι αρκετές θέσεις της παλιάς δομής της Αρχής που αφορούν σε τεχνικά επαγγέλματα έχουν αντικατασταθεί με θέσεις επιστημονικής δομής, ωστόσο παρατηρείται κάποια καθυστέρηση στην πλήρωσή τους, λόγω της ισχύουσας νομοθεσίας που αφορά στην αποπαγοποίηση θέσεων πρώτου διορισμού και της συνακόλουθης εξέτασης τέτοιων αιτημάτων εκτός από το αρμόδιο υπουργείο και από το Τμήμα Δημόσιας Διοίκησης και Προσωπικού.

Αναφορικά με την αγορά υπηρεσιών φύλαξης των λιμανιών, η ίδια εκπρόσωπος δήλωσε ότι αυτή αφορά κυρίως στο παλαιό λιμάνι Λεμεσού, καθότι δεν υπάρχει διαθέσιμο μόνιμο προσωπικό της ΑΛΚ, για να ασκεί τα καθήκοντα του λιμενοφύλακα.

Η εκπρόσωπος του Υπουργείου Μεταφορών, Επικοινωνιών και Έργων δήλωσε ότι όσον αφορά στις χρεώσεις που επιβάλλονται από τους ιδιώτες διαχειριστές του νέου λιμανιού Λεμεσού αυτές αναπροσαρμόζονται βάσει συγκεκριμένων δεικτών, όπως σχετικά προβλέπεται στη σύμβαση παραχώρησης του λιμανιού.

Ως προς τις επιπτώσεις από το αποτέλεσμα της διαιτησίας ανάμεσα στην DP World και τη Δημοκρατία, η ίδια εκπρόσωπος ανέφερε ότι στο παρόν στάδιο δεν μπορεί να γίνει ασφαλής πρόβλεψη για τις μελλοντικές αποζημιώσεις. Το ύψος της αποζημίωσης που έχει αποφασιστεί από το διαιτητικό δικαστήριο υπολογίζεται κατά μέσο όρο στο 2,1% επί των συνολικών εσόδων του κράτους από τις συμβάσεις παραχώρησης του λιμανιού Λεμεσού.

Σημειώνεται ότι το Υπουργείο Μεταφορών, Επικοινωνιών και Έργων απέστειλε σχετικό υπόμνημα, ημερομηνίας 26 Ιανουαρίου 2024, στο οποίο περιλαμβάνονται συγκριτικά στοιχεία αναφορικά με την επισκεψιμότητα στα λιμάνια Λεμεσού και Λάρνακας, καθώς και οι αυξήσεις που επιβλήθηκαν στις χρεώσεις στο νέο λιμάνι Λεμεσού από τους ιδιώτες διαχειριστές.

Σημειώνεται περαιτέρω ότι στο στάδιο της τοποθέτησης της επιτροπής επί του προτεινόμενου προϋπολογισμού, με πλειοψηφία των μελών της, αποφασίστηκε όπως στο κείμενο ενσωματωθεί πρόνοια βάσει της οποίας ουδεμία δαπάνη δύναται να διενεργηθεί εκ μέρους της ΑΛΚ για την αγορά υπηρεσιών από φυσικά πρόσωπα, με εξαίρεση υφιστάμενες συμβάσεις για τους μήνες Ιανουάριο, Φεβρουάριο και Μάρτιο, χωρίς προηγουμένως να ενημερώνεται η Κοινοβουλευτική Επιτροπή Οικονομικών και Προϋπολογισμού και να εξασφαλίζεται η γραπτή συγκατάθεσή της, πρόνοια η οποία συνάδει με αντίστοιχη ρύθμιση που περιλήφθηκε στον κρατικό προϋπολογισμό του 2024.

Επιπροσθέτως, η επιτροπή αποφάσισε όπως στο κείμενο του υπό αναφορά προϋπολογισμού περιληφθούν ανάλογες ρυθμίσεις με αυτές που περιλήφθηκαν στον κρατικό προϋπολογισμό του 2024 για τους υπαλλήλους του δημόσιου τομέα αναφορικά με τη μισθολογική ανέλιξη μόνιμων υπαλλήλων και εργοδοτουμένων αορίστου χρόνου που υπηρετούν στις Κλίμακες Α2, Α5 και Α7(ii), σύμφωνα με σχετική απόφαση του Υπουργικού Συμβουλίου, ημερομηνίας 18 Δεκεμβρίου 2023. Συναφώς, το κείμενο του υπό εξέταση προϋπολογισμού τροποποιήθηκε αναλόγως, ώστε να περιληφθούν σε αυτό οι εν λόγω ρυθμίσεις.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του νομοσχεδίου, όπως αυτό έχει τροποποιηθεί σύμφωνα με τα πιο πάνω, κατά τη συζήτηση του θέματος στην ολομέλεια του σώματος.

6 Φεβρουαρίου 2024

Αρ. Φακ.: 23.01.065.003-2024

ΑΚ/ΑΓ/MΓ